Panagadal iti Biblia—Makatulong iti Panagsursuro nga Agbasa ken Agsurat
“Kalintegan ti tao ti agsursuro nga agbasa ken agsurat. Makatulong dayta tapno maaddaan iti talek iti bagi ken mapasayaatna ti pannakilangenna ken ti kasasaadna.”—UNESCO. *
IPAKITA dagiti report nga iti intero a lubong, nasurok a 700 a milion a tattao nga agtawen iti 15 ken nasursurok pay ti saan a makaammo nga agbasa wenno agsurat. Kas resultana, saanda a kabaelan nga ammuen dagiti nagadu a pannakaammo, a pakairamanan dagiti nagsasayaat a sursuro ti Biblia maipapan iti moral ken iti naespirituan a ‘naisurat a pakasursuruantayo.’ (Roma 15:4) Dayta ti gapuna nga iti adu a pagilian, inraman dagiti Saksi ni Jehova ti panangisuro nga agbasa ken agsurat iti programada a panagadal iti Biblia—amin ket libre. Nagballigi kadi dayta?
Kitaentayo ti trabaho dagiti Saksi ni Jehova idiay Mexico, maysa a pagilian a kaaduan ti agsasao iti Spanish. Manipud 1946, nasuroken a 152,000 a tattao ti nasuruan dagiti Saksi nga agbasa ken agsurat. Nagbalin a mannursuro ti kaaduan kadakuada idi agangay. Kas pammadayaw iti trabahoda, nakaawat dagiti Saksi iti adu a surat manipud iti gobierno. Kuna ti maysa a surat: “Bigbigen ken padayawan ti General Board of Education ti tulongyo iti pannakapasayaat ti Adult Education Program.”
Adda dagiti ubbing ken nataengan a natulongan iti programa a panagsursuro nga agbasa ken agsurat. Kas pagarigan, 101 ti tawen ni Josefina idi nagenrol iti dayta a kurso ket nalpasna iti dua a tawen!
Uray no Spanish ti kangrunaan a pagsasao iti Mexico, saan la a dayta a lengguahe ti maus-usar iti panangisuro. Idi 2013, adda dagiti tattao iti walo a grupo ti katutubo a nakasursuro nga agbasa ken agsurat iti nakayanakanda a lengguahe babaen iti daytoy a programa.
Talaga a nagpateg nga ammom ti agbasa ken agsurat tapno adu ti masursurom. Ngem ti kapatgan iti amin, makatulong dayta iti amin a klase ti tattao tapno mabasada ti Biblia—ti libro a naggapu iti Dios a mabalin a mangwayawaya kadagiti tattao iti pannakaadipenda iti pampammati (superstitions), ulbod a narelihiosuan a sursuro, ken dakes nga ugali.—Juan 8:32.
^ par. 2 United Nations Educational, Scientific, and Cultural Organization.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn